《送曾无瑕改常州》
宋代·彭龟年

夫君爱民如爱己，不爱公卿爱刺史。
得州如斗喜不禁，拍手催儿治行李。
朝家急贤不惜官，日日中书有除旨。
周南留滞太史叹，目断子公书一纸。
夫君却不薄淮阳，此见宁输三十里。
庖丁虽欲善刀去，无奈世间多巨髀。
晋陵繁夥视三辅，历遍屏风无可使。
未央对罢天一笑，今日无忧惠山水。
未容远去引自近，早晚赐环差易耳。
九华却恐怨君王，误我明年花柳喜。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。